Allesjäänud Eesti ükused koondati Ülem-Sileesiasse Neuhammerisse, kus Rebane määrati 46. relvagrenaderide SS-rügemendi ülemaks. Vahepeal ülendati ta SS-Obersturmbannführeriks. Jaanuaris 1945 suunati Eesti diviis rindele Oppelni alla. Märtsiks oli kogu kohapealne Saksa korpus jäänud piiramisrõngasse. Diviisil õnnestus sellest välja murda. Selle käigus sai surma aga diviisiülem SS-Brigadeführer Franz Augsberger, keda Rebane lühiajaliselt asendas. Seejärel pidi ta aga piiramisrõngasse tagasi minema, et tuua välja sinna jäänud korpuse juhtkond. See ka õnnestus. Selle eest esitas korpuse ülem kindral Koch-Erlach Rebase Raudristi Rüütliristi tammelehtedega saamiseks. Märtsis ülendati ta SS-Standartenführeriks. Aprillis oldi jälle rindel Schönau piirkonnas. 9. mail autasustati Rebast Raudristi Rüütliristiga tammelehtedega.